**Internets**

Internets ir lielākais datortīkls, kurš apvieno dažāda veida datortīklus visā pasaulē.

Internets nodrošina dažādus pakalpojumus, no kuriem populārākais ir globālā tīmekļa izmantošana.

***Globālais tīmeklis***

Globālais tīmeklis ir hiperteksta sistēma, kas izmanto internetu kā informācijas transportēšanas mehānismu. Šo hiperteksta sistēmu veido informācija, kas sadalīta atsevišķās vienībās, kuras saistītas ar īpašām asociatīvām saitēm - hipersaitēm, tādējādi veidojot tīmekli.

Novietojot kursoru uz kādas no hipersaitēm un noklikšķinot peli, hiperteksta sistēmas programmatūra izspīdina displeja ekrānā vajadzīgo informāciju. Šādu navigācijas procesu globālajā tīmeklī parasti sauc par pārlūkošanu.

***Datora adrese***

Datoram vai programmvadāmai ierīcei tāpat kā katrai mājai var būt sava adrese, ko turpmāk sauksim par IP adresi***.***

***IP* adrese parasti** sastāv no četriem skaitļiem, kuri viens no otra ir atdalīti ar punktiem, piemēram, **192.100.81.101**, bet var būt arī savādāk. Šādi pierakstītā IP adresē katra skaitļa vērtība ir robežās no 0 līdz 255. Datoram adresi piešķir interneta pakalpojumu sniedzējs. Pēc datora adreses var viegli atrast interneta lietotāju.

Šādas skaitliskas adreses ir grūti atcerēties tādēļ ikdienā parasti to vietā lieto vārdiskas adreses, ko nodrošina domēnu vārdu sistēma. Resursdatoru vai to kopas nosaukumu sauc par **domēnu**. Domēna nosaukums parasti sastāv no vairākiem vārdiem, kas ir atdalīti ar punktiem, piemēram, **skola.riga.lv**.

***Interneta pakalpojumu sniedzējs (IPS)***

Interneta pakalpojumu sniedzējs ir  uzņēmums, kas nodrošina piekļuvi internetam, parasti par noteiktu samaksu.

***Pārlūkprogrammas***

Pārlūkprogramma ir lietotne, kas paredzēta tīmekļa lappušu skatīšanai.



***Tīmekļa vietnes adrese***

Globālais tīmeklis sastāv no vairākām tīmekļa vietnēm. **Tīmekļa vietne** parasti ir vienas personas, uzņēmuma vai iestādes darba rezultāts, kas veltīts noteiktai tematikai vai mērķim. Tā ir informācijas un interaktīvu pakalpojumu sakopojums, kas veidots no atsevišķiem dokumentiem jeb **tīmekļa lapām** un cita veida datiem (attēliem, skaņām u.tml.). Katrai tīmekļa vietnei un tīmekļa lapai ir sava adrese, piemēram, http://drossinternets.lv.

Lai apmeklētu tīmekļa vietni vai tīmekļa lapu, parasti izmanto **pārlūkprogrammu,** norādot tās adresi vai izvēloties to no saraksta.

Ievadot tīmekļa vietnes vai tīmekļa lapas adresi, nav obligāti jāraksta http:// vai http://www, jo pārlūkprogramma to pievieno automātiski.

Pārlūkprogramma atceras apmeklēto tīmekļa vietņu adreses. Ja lapa ir apmeklēta iepriekš, nākamreiz nav jāraksta šīs lapas vietnes adrese – tīmekļa vietnes adresi var pabeigt automātiski.

Kamēr notiek adreses ievade, parādās saraksts ar adresēm, no kura var izvēlēties vajadzīgo.

**Drošība internetā**

Internets sniedz daudz un dažādas iespējas, bet svarīgi ir kritiski vērtēt informāciju, ar ko saskaras, izmantojot interneta pakalpojumus, un ievērot drošības pasākumus.



Viss, kas tiek publicēts internetā, var kļūt pieejams ikvienam un ne tikai šodien un rīt, bet arī pēc mēneša, gada, vai pat pieciem, nekad nevar zināt, ko kāds cits var izdarīt ar Tavu personisko informāciju internetā!

Par kādu citu internetā izlikties ir pavisam vienkārši! Arī bildes paķēmot, pārveidot ir ļoti vienkārši, tāpēc pirms ko publicē internetā, padomā, vai būsi priecīgs, ka informācija tur atradīsies arī pēc vairākiem gadiem! Publicēto informāciju redzēs arī vecāki un skolotāji.

Svarīgi ir apzināties riskus internetā un iemācīties strādāt drošā vidē.

***Riski internetā***

Ikdienā saskaramies ar dažādiem drošības noteikumiem, piemēram, ceļu satiksmes noteikumi, ugunsdrošības noteikumi, drošības noteikumi datorklasē, u.c. Arī izmantojot interneta pakalpojumus, ir jāievēro drošības noteikumi.

Visi zina, ka uz ielas nevajadzētu lielīties ar savām mantām, ko cits varētu iekārot (piemēram, jaunu planšeti vai mobilo telefonu), tāpat arī internetā nevajadzētu izpaust personiska satura informāciju.

Bērniem bieži tiek atgādināts, ka nedrīkst sarunāties uz ielas ar svešiniekiem, bet sociālajos tīklos tas aizmirstas, kam var būt sliktas sekas. Lai pasargātu sevi no svešu cilvēku ļaunajiem nodomiem, nedrīkst iesaistīties diskusijās ar svešiniekiem, pieņemt no tiem dāvanas, atklāt personīgu informāciju un jāizvairās no pārlieku draudzīgiem cilvēkiem.

Lai arī internets mums sniedz dažādas pozitīvas iespējas, ir svarīgi apzināties, ka ne viss kas ir internetā, ir labs!

Riski internetā:

* programmas, kas var kaitēt datora darbībai (piemēram, datorvīrusi);
* sliktu domu vadītu cilvēku aktivitātes;
* nepatiesa un vecumam neatbilstoša informācija;
* krāpšana, maldināšana, informācijas vākšana (sociālā inženierija);
* lietotāja neuzmanība.

***Droša vide***

Lai varētu strādāt drošā vidē, jāpasargā ne tikai sevi, bet arī datoru. Pasākumi, kuri būtu jāveic, lai pasargātu datoru:

* nezināmas izcelsmes programma var «izlikties» par spēli, bet patiesībā var izrādīties datorvīruss;
* pretvīrusu programmatūra var palīdzēt aizsargāt datoru pret vīrusiem, tārpiem un citiem drošības riskiem;
* regulāra datorprogrammu atjaunināšana var palīdzēt aizsargāt datoru pret jauniem vīrusiem un citiem drošības riskiem;
* ja bezvadu tīkls nav aizsargāts, ir iespējams pārtvert datus, kas tiek pārraidīti šajā tīklā, piekļūt dokumentiem un citai datorā esošai informācijai.

Bezvadu tīkla aizsargāšanas veidi:

* bezvadu ierīces droša parole;
* nomainīt noklusēto bezvadu ierīces nosaukumu datortīklā;
* ievērot arī pārējos noteikumus par aizsardzību pret kaitīgām programmām un hakeru uzbrukumiem.



Pasākumi, kuri būtu jāveic, lai pasargātu sevi virtuālajā vidē:

* padomā, vai publiskotie attēli neaizskar un nekaitē Tev, draugiem, klasesbiedriem, vecākiem un citiem cilvēkiem, kuri redzami fotogrāfijās. Pēc tam, kad attēls ievietots internetā, to vairs nevar iznīcināt un padarīt par nebijušu;
* rakstot komentārus, nesāpini citus, esi iecietīgs pret citu viedokli, dzīvesveidu un uzskatiem;
* katram portālam izmanto citu paroli. Paroli veido pietiekami sarežģītu, lai to nevar uzminēt citi;
* neatklāj datus par sevi nepazīstamiem cilvēkiem. Ne visi, ar ko komunicē virtuālajā vidē ir tie, par ko uzdodas. Bieži vien ļaundari slēpj savu patieso seju, lai vieglāk piekļūtu svešai informācijai. Neatklāj, kā Tevi sauc, kur Tu dzīvo, kas ir Tavi vecāki un kādas mantas ir mājās.

***Sociālie tīkli***

Sociālajos tīklos (piemēram, draugiem.lv, facebook, twitter) ievietojot informāciju vai vienkārši rakstot, jāatceras, ka viss, ko ievieto internetā, var kļūt pieejams ikvienam interneta lietotājam. Jāatceras arī, ka tas, ko par sevi publicē šodien, būs pieejams internetā rīt, parīt, pēc mēneša, gada vai 10 gadiem. Padomā, vai pēc 10 gadiem gribēsi, lai šī informācija par tevi joprojām ir atrodama.

Populāras ir arī sarunas tiešsaistē. Vienmēr atceries, ka draudzība un sarunas internetā var nebūt patiesas un personiskas pat, ja kāds apgalvo pretējo.

Lai sociālajos tīklos izveidotu drošu profilu, jāievēro daži noteikumi:

* izlasi noteikumus;
* padomā
* kāpēc reģistrējies;
* ko raksti;
* kādus foto ievieto.

***Paroles***

Jebkuram tīklam ir raksturīga paroļu un lietotāju piekļuves tiesību izmantošana. Arī izmantojot interneta pakalpojumus, bieži jāveido savs konts, ko aizsargā ar paroli. Lietotāja vārdu un paroli veido rakstzīmju (parasti burtu un ciparu) virkne. Nopietnos gadījumos ir rūpīgi jāpārdomā paroles izvēle, nelietojot savu vai ģimenes locekļu vārdus u.tml;

Lai nevarētu atminēt paroles un iegūtos datus izmantot ļaunprātīgi, ieteicams ievērot labu (drošu) paroļu veidošanas un lietošanas noteikumus. Nelieto:

* ar sevi saistītus vārdus, piemēram, savu, ģimenes locekļu vārdus
* atsevišķu jebkurā valodā loģiski sakarīgu vārdu
* zīmīgus skaitļus – tālruņa numuru, dzimšanas datus u.c.

Drošas paroles veidošanas principi:

* vismaz 8 simboli
* lieto mazos, lielos burtus, ciparus un simbolus
* neizmantot vienu un to pašu paroli vairākām interneta vietnēm

***Kiberterorizēšana***

Kiberterorizēšana ir emocionāla pazemošana ar interneta vai mobilā tālruņa starpniecību, izsakot draudus vai sūtot aizskarošu informāciju

Latvijā termina kiberterorizēšana vietā bieži lieto terminus “mobings” vai emocionāla pazemošana.

Ja kāds Tevi internetā pazemo, sūta aizskarošu informāciju, izmanto ieteikumus:

* bloķē piekļuvi savam profilam;
* neatbildi uz aizskarošiem ziņojumiem;
* meklē palīdzību pie vecākiem, draugiem, skolotājiem, zvani uz uzticības tālruni 116111.

***Krāpšana un maldināšana***

Personiskas informācijas izpaušana vai noteiktu darbību veikšana uzbrucēja labā. Internetā uzmanies no krāpniekiem – kāds ar viltu var panākt, ka tu vari izpaust personisku informāciju, pašam to neapzinoties. Piemēram, kādā tīmekļa formā, lūdzot to aizpildīt, starp nevainīgiem jautājumiem var būt arī tādi lauki, kurus aizpildot, krāpnieks var uzzināt tavu dzīvesvietu, vecāku nodarbošanos, materiālo stāvokli u.c. Tu vari saņemt arī viltus vēstuli ar paziņojumu par laimestu, kuru lai iegūtu, tiek lūgta personiska satura informācija, u.tml. Piemēri*:*

* panākt, lai lietotājs atver e-pasta pielikumu, e-pastu noformējot kā interesantu reklāmu no lietotāja iecienītā veikala/portāla;
* panākt, lai lietotājs  ievada personiskus datus kādā tīmekļa formā;
* nepatiesas informācijas izplatīšana (arī e-pastā);
* izlikšanās par citu personu;
* viltus telefona zvans;
* viltus akcijas un laimesti;
* krāpšana (lūgums palīdzēt) u.c.

***No kā jāizvairās internetā***

Ievēro:

* nedari otram to, ko negribi lai Tev dara;
* lai pats sev neradītu problēmas, internetā vajadzētu izvairīties no sekojošām darbībām:
* rupjas valodas lietošana;
* citu aizvainošana un pazemošana;
* viltus profilu veidošana;
* nelegālas informācijas izplatīšana;
* autortiesību pārkāpumi (neizmanto internetā atrasto informāciju, nenorādot avotu).